## Rješenje Agencije za zaštitu tržišnog natjecanja klasa: UP/I 030-02/11-01/024, urbroj: 580-04/70-2012-070 od 27. prosinca 2012.

### NN 13/2013 (30.1.2013.), Rješenje Agencije za zaštitu tržišnog natjecanja klasa: UP/I 030-02/11-01/024, urbroj: 580-04/70-2012-070 od 27. prosinca 2012.

13 30.01.2013 Rješenje Agencije za zaštitu tržišnog natjecanja klasa: UP/I 030-02/11-01/024, urbroj: 580-04/70-2012-070 od 27. prosinca 2012.

AGENCIJA ZA ZAŠTITU TRŽIŠNOG NATJECANJA

196

Agencija za zaštitu tržišnog natjecanja, temeljem članaka 30. stavka 1. točke 2., članka 31. stavka 1. i članka 58. stavka 1. točke 1. Zakona o zaštiti tržišnog natjecanja (»Narodne novine« broj 79/09), u upravnom postupku utvrđivanja narušavanja tržišnog natjecanja sklapanjem zabranjenog sporazuma, pokrenutom po službenoj dužnosti protiv poduzetnika Presečki grupa d.o.o., sa sjedištem u Krapini, Frana Galovića 15, Rudi-express d.o.o., sa sjedištem u Mihovljanu, Prvomajska 2, Borisa Jambrošića, vlasnika obrta »Jambrošić tours«, sa sjedištem u Murskom Središću, Rade Končara 80 i Željka Jakopića, vlasnika obrta Autobusni prijevoznik »Turist«, sa sjedištem u Svetom Martinu na Muri, Žabnik, Zrinskih 40, temeljem odluke Vijeća za zaštitu tržišnog natjecanja u sastavu: mr. sc. Olgica Spevec, predsjednica Vijeća za zaštitu tržišnog natjecanja, Mladen Cerovac, mag. iur., zamjenik predsjednice Vijeća za zaštitu tržišnog natjecanja, Milivoj Maršić, dipl. oec., Vesna Patrlj, dipl. iur. i dr. sc. Mirna Pavletić-Župić, članovi Vijeća za zaštitu tržišnog natjecanja, sa 126. sjednice, održane 27. prosinca 2012., donosi sljedeće

RJEŠENJE

I. Utvrđuje se da su poduzetnici PRESEČKI GRUPA d.o.o., sa sjedištem u Krapini, Frana Galovića 15, RUDI-EXPRESS d.o.o., sa sjedištem u Mihovljanu, Prvomajska 2, BORIS JAMBROŠIĆ, vlasnik obrta »Jambrošić tours«, sa sjedištem u Murskom Središću, Rade Končara 80 i ŽELJKO JAKOPIĆ, vlasnik obrta Autobusni prijevoznik »Turist«, sa sjedištem u Svetom Martinu na Muri, Žabnik, Zrinskih 40, sklopili Sporazum o poslovnoj suradnji, od 1. veljače 2011., i Ugovor o zajedničkom obavljanju županijskog linijskog prijevoza putnika na području Međimurske županije, od 1. ožujka 2011., koji sadržavaju odredbe o zajedničkom utvrđivanju cijena usluga prijevoza u javnom linijskom prijevozu putnika na području Međimurske županije, međusobnoj podjeli navedenog tržišta, zajedničkom usklađivanju i registraciji novih autobusnih linija na području Međimurske županije te o zajedničkom sudjelovanju u obliku zajednice ponuditelja u svim budućim natječajima za obavljanje usluge posebnog linijskog prijevoza učenika osnovnih škola u Međimurskoj županiji, čime su u razdoblju od 1. veljače 2011. do 9. listopada 2012. narušili tržišno natjecanje na mjerodavnim tržištima javnog linijskog prijevoza putnika u cestovnom prometu na području Međimurske županije i posebnog linijskog prijevoza učenika osnovnih škola u cestovnom prometu na području Međimurske županije, odnosno sklopili zabranjeni sporazum, u smislu članka 8. stavka 1. točaka 1., 2. i 3. Zakona o zaštiti tržišnog natjecanja.

II. Zabranjeni sporazum iz točke I. izreke ovoga rješenja je ex lege ništetan, u smislu članka 8. stavka 4. Zakona o zaštiti tržišnog natjecanja.

III. Poduzetnicima iz točke I. izreke ovog rješenja izriču se sljedeće upravno-kaznene mjere:

– Presečki Grupi d.o.o. u iznosu od 1.009.000,00 kuna,

– Rudi-expressu u iznosu od 98.000,00 kuna,

– Borisu Jambrošiću, vlasniku obrta »Jambrošić tours«, u iznosu od 80.000,00 kuna,

– Željku Jakopiću, vlasniku obrta Autobusni prijevoznik »Turist«,u iznosu od 67.000,00 kuna

Rok izvršenja: 15 (petnaest) dana od dana pravomoćnosti ovog rješenja.

IV. Izreka ovog rješenja bit će objavljena u »Narodnim novinama«. Cjelokupno rješenje bit će objavljeno na internet-stranici Agencije.

Klasa: UP/I 030-02/11-01/024

Urbroj: 580-04/70-2012-070

Zagreb, 27. prosinca 2012.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 13/2013-196